**Rapport fra styremøte i hyttevelforeningen**

Nebbenes Kro, 27. januar

Til stede: Stig Holen (leder), Egil Aursø, Arve Brattbakk og Roger Sandum (referent)

+ Jan Skogheim og Trond Wolden under saker til orientering

Forfall: Mali Konttorp, Idar Sparboe Simonsen

Saker til behandling

1. *Eiendomsskatten:*Saken er avgjort i kommunen, i tråd med tidligere utsendt redegjørelse. Vi avventer nå takstgrunnlaget. Saken vil bli grundig orientert om på årsmøtet.
2. *Lys fra vindmøllene;*  
   Etter å ha mottatt klager fra medlemmene undersøkte styret saken med konsesjonshaver. Vi mottok et langt og grundig svar, i tillegg til at det ble gjennomført en befaring. Et enkeltmedlem har engasjert seg svært sterkt i saken, og ønsker ytterligere tiltak fra styret. Styret finner ikke å ha grunnlag for å forfølge saken videre. Saken avsluttes.
3. *Økonomiske støtteordninger*  
   Styret har på oppfordring fra medlemmene undersøkt noen økonomiske støtteordninger
   1. *Gjensidigestiftelsen;* Her kan det søkes om tiltak for folkehelse og friluftsliv. Vår vurdering er at foreningen er støtteberettiget. Utlysning en gang pr. år. Neste utlysning i september. Styret vurderer, på bakgrunn av innkomne forslag fra medlemmene, om vi har prosjekter som er egnet for søknad.
   2. *Grasrotandel;* Det har kommet innspill om at hyttevelforeningen bør registrere seg som mottaker. Det er forsøkt undersøkt, uten å finne en endelig avklaring. Mali Konttorp kontakter Norsk Tipping for avklaring.
   3. *Tilskudd til løypekjøring:* Åmot Kommune har lagt ut informasjon om at man kan søke støtte til løypekjøring. Egil Aursø skriver og sender søknad, i forståelse med grunneier.
4. *Henvendelse fra Gausdal Landhandleri om avtale*

Styret har mottatt en henvendelse fra Gausdal Landhandleri om foreningen vil inngå en samarbeidsavtale, som sikrer alle medlemmer en viss rabatt. Styret ser ingen prinsipielle motforestillinger mot en slik avtale, så lenge den ikke er eksklusiv og fortrenger andre tilbydere som ønsker å gi oss liknende tilbud. Egil Aursø sjekker detaljene og avtaler nærmere med Gausdal.

1. *Årsmøte*

Tidspunkt for årsmøte ble, i tråd med tradisjon, satt til skjærtorsdag, dvs. 9. april 2020. Styret oppsummerte forrige årsmøte, og noterte læringspunkter i sitt første styremøte i denne perioden. Dette tar vi ad notam i forberedelsene til årets møte;

Her ble vi enige om at valgkomiteen i god tid bør annonsere hvor mange nye styremedlemmer som trengs og oppfordre folk til å melde seg. Innstillingen bør sendes ut i tråd med fristene i vedtektene (senest tre uker før). Det samme gjelder for andre saker som skal behandles, inkludert regnskap, budsjett og eventuelle innkomne forslag

* 1. Innkalling; skal sendes 60 dager før møtet. Roger Sandum gjør dette via Jan Skogheim
  2. Regnskap: Regnskapet foreligger, men kasserer hadde meldt forfall og man besluttet å godkjenne dette på neste styremøte.
  3. Budsjett: Må utarbeides slik at det kan sendes ut med resten av sakspapirene, senest tre uker før årsmøtet.
  4. Valg: Styret må suppleres med to faste medlemmer og to (møtende) varamedlemmer. Valgkomiteen orienteres.
  5. Årskontingent: Styret innstiller på å holde denne uendret

1. Henvendelser og innkomne forslag
   1. Digital klokke på Mattisstua: Det er kommet inn forslag om at foreningen sponser en digital klokke med termometer, som kan henge godt synlig på veggen til Mattisstua. Styret er positive til forslaget, og drøftet det med Skogheim. Det er ingen innvendinger mot forslaget, annet enn at klokken må kunne slås av på nattestid. Styret innstiller på å sette av penger i budsjettet.
   2. Kjøp/salg-side på Facebook; Det er tidligere kommet forslag om at det bør etableres en egen side for kjøp og salg på Facebook. Nå er en slik side etablert på privat initiativ, og det er reist spørsmål om vi dermed skal slette slike innlegg på den ordinære Furutangen-siden. Inntil videre ønsker ikke styret det, men håper og tror at folk bruker den dedikerte salgskanalen.

Saker til orientering

Følgende saker ble diskutert med Jan Skogheim og Trond Wolden til stede

Fra vår side:

* Digital klokke på Mattisstua (se over)
* Gapahuken; er lovet fra Osen Småbygg i halvannet år. Nye forsikringer om at den kommer i løpet av februar er gitt.
* Dugnader; det har vært god oppslutning om dugnader i høst og vinter. Det vil være behov for noe bistand ifbm avvikling av skirenn i vinterferien og påskeferien. Antallet avtales med Skogheim.
  + Styret vedtok i fjor å gjennomføre en «Rusken-aksjon», og anbefaler det nye styret å invitere til det ifbm. Pinsen.

Fra grunneiers side:

* Detaljreguleringsplan for Furutangen Aktivitetssenter blir sendt på høring
* Nytt kloakkrenseanlegg er under prosjektering
* Nytt vannforsyningssystem er på plass
* Justering av avgifter (jfr. investeringer over): det varsles en forsiktig økning
* Trimrom: Skogheim har ønske om å etablere et trimrom med apparater, tredemøller og frivekter, til bruk for hytteeierne. Han ser på ulike løsninger og vil orientere nærmere om dette om det lar seg realisere.

**Neste styremøte: 9. mars, 2020**

Roger Sandum,

referent